### | | | | --- | --- | | | | | --- | | **Byråd** 29. maj 2018 Sagsnr. 710-2018-8501 Dok.nr. 710-2018-132783 Tage Kristensen | | 91.                 Styrelsen for Patientsikkerheds tilsyn med ældreområdet 2017/2 - Åbent

###

|  |  |
| --- | --- |
| Tidl. politisk behandling |  |
| Forventet sagsgang | SS-U, ØK, BY |
| Lovgrundlag | Serviceloven § 151 og sundhedsloven § 213 |

###

**SAGENS INDHOLD**

Byrådet skal i denne sag tage stilling til Styrelsen for
Patientsikkerheds tilsyn med Favrskov Kommunes behandlingstilbud på
ældreområdet.

Styrelsen for Patientsikkerhed (SfP) koncentrerer sig, i
modsætning til de kommunale tilsyn, udelukkende om udførelsen af den
lægeordinerede behandling og den pleje, der knytter sig hertil. Derfor anvendes
ordene behandlingstilbud og patient i Tilsynets rapporter.

Tilsynet erstatter styrelsens hidtidige tilsyn med
kommunernes servicetilbud til borgerne på kommunens plejecentre. Ændringen
indebærer, at der føres tilsyn med ”udvalgte behandlingssteder”, hvilket i
kommunalt regi er plejecentre, botilbud, hjemmesygepleje, sundhedsplejen, den
kommunale tandpleje, sundhedscentre og træningscentrene. Udvælgelsen af hvem
der modtager tilsyn sker ud fra en løbende vurdering af, hvor der kan være
størst risiko for borgerens sikkerhed (patientsikkerheden).

SfP har gennemført tilsyn på den selvejende institution
Sall Friplejehjem 27. april 2017 og på [adresse] 18. september 2017.

Tilsynet omfatter følgende områder:

· Patientforløb og journalføring

· Medicinhåndtering

· Generelt

· Øvrige fund.

På baggrund af tilsynet kategoriseres behandlingsstederne i
følgende kategorier:

· Ingen forhold af betydning for patientsikkerheden

· Få forhold af mindre betydning for patientsikkerheden

· Problemer af betydning for patientsikkerheden

· Kritiske problemer af betydning for patientsikkerheden.

Af SfP’s tilsynsrapporter fremgår det, at der ved begge
tilsyn er fundet ”Få forhold af mindre betydning for patientsikkerheden”.

**[adresse]**

SfP har efter tilsynet stillet krav til området ”generelt”.
Det drejer sig om plejehjemmets instrukser, hvoraf flere af disse manglede
revisionsdato. Desuden indeholdt flere af instrukserne forældede referencer til
lovgivningen.

[adresse] har overfor SfP dokumenteret, at man nu
følger Favrskov Kommunes instrukser på området, og at disse senest er opdateret/revideret
pr. maj 2017 og således opfylder kravene.

**Plejecenter Elmehøj**

SfP har efter tilsynet stillet krav til områderne
”Patientforløb og journalføring”, ”Medicinhåndtering” og ”Generelt”. SfP
konkluderer dog, at de fleste målepunkter var opfyldt, men at der var enkelte
uopfyldte målepunkter under ovennævnte områder.

Under Patientforløb og journalføring fandt Jacob Johnsen, at beboernes
aktuelle og potentielle sygeplejefaglige problemområder, ikke i alle tilfælde
var fyldestgørende beskrevet. På samme måde savnede SfP dokumentation for
opfølgning og evaluering af den iværksatte pleje.

I forbindelse med Medicinhåndtering fandt man, at der var
tilfælde med uoverensstemmelse mellem den ordinerede medicin og den i
medicinlisten anførte medicin. Desuden var det korrekte handelsnavn på et
præparat i et tilfælde ikke påført medicinlisten, ligesom den maksimale døgndosis
for en pn. ordination (ordination efter behov) i et tilfælde ikke var anført i
journalen.

Under Generelt fandt Jacob Johnsen, at der i et tilfælde ikke var
dokumentation af, hvorvidt en beboer var i stand til at give habilt samtykke
til pleje og behandling.

Som opfølgning på tilsynene har ledelsen af Plejecenter
[adresse] gennemgået den lokale guide for dokumentation og gennemgået den med alt
relevant personale for at sikre, at de er bekendte med den og har forstået den.
Borgernes helhedsbeskrivelser er desuden blevet opdateret, ligesom der er
besluttet en årlig gennemgang af disse. På medicinområdet er der taget kontakt
til de pågældende borgeres praktiserende læger for at få præciseret nævnte
ordinationer og kontrolleret ordinationerne op imod de enkelte præparaters
labels. Medicin, der gives til borgerne efter behov, er ligeledes blevet
gennemgået, mens dokumentationen for en borgers evne til at give habilt
samtykke til pleje og behandling blev bragt i orden allerede under
tilsynsbesøget.

Tilsynsrapporterne er vedlagt
sagen som bilag. Bilaget ”Sammenfatning af konklusioner og aktiviteter -
Styrelsen for Patientsikkerheds tilsyn på ældreområdet 2017” opsummerer kort
indholdet af rapporterne og beskriver den opfølgning, som tilsynene har
afstedkommet.

**VURDERING**

Social og Sundhed finder det
positivt, at begge tilbud er vurderet til at være i næsthøjeste kategori.

Det er positivt, at der ikke er
påpeget fejl i forbindelse med behandlingen og plejen af borgerne. Desuden er
det positivt, at de påpegede mangler er løst under - eller umiddelbart efter
tilsynsbesøget.

Social og Sundhed har sendt
tilsynsrapporterne fra Styrelsen for Patientsikkerhed i høring hos Ældrerådet.
Ældrerådets høringssvar af 20. april 2018 vedlægges.

Det fremgår af høringssvaret, at
Ældrerådet finder det særdeles tilfredsstillende, at der er styr på de
væsentlige områder, der er omfattet af tilsynet.

**ØKONOMI**

Ingen økonomiske konsekvenser.

**INDDRAGELSE**

SfP’s rapporter og sammenfatningen af konklusioner og
opfølgning har været i høring hos Ældrerådet.

**INDSTILLING**

Direktøren for Social og Sundhed indstiller til Byrådet:

1. At Tilsynets afrapportering tages til
efterretning.

2. At indsatserne i notatet ”Sammenfatning af
konklusioner og aktiviteter - Styrelsen for Patientsikkerheds tilsyn på
ældreområdet 2017”, godkendes.

**BESLUTNING**

***Social- og Sundhedsudvalget, 1. maj 2018:***

Fraværende:Ingen

Indstilles godkendt.

***Økonomiudvalget, 22. maj 2018:***

Fraværende:Ingen

Indstilles godkendt.

**Bilag**

|  |  |
| --- | --- |
| Sammenfatning af konklusioner og aktiviteter - Styrelsen for Patientsikkerheds tilsyn på ældreområdet 2017 | 710-2018-51311 |
| Plejecenter Elmehøj 2017 | 710-2018-51310 |
| [adresse] 2017 | 710-2018-51309 |
| Høringssvar om tilsyn på ældreområdet - Styrelsen for Patientsikkerhed 2017 | 710-2018-103303 |